P. Hrušovský, predseda NR SR: (2003-05-20):
D. Podracká, poslankyňa: Vážený pán predseda, vážený pán minister, pani poslankyne, páni poslanci, chudoba cti netratí, ale štátu na cti nepridáva. Keď som mala poslanecké dni vo svojich regiónoch a stretávala som sa s občanmi, dotýkalo sa ma, čo hovorili s emóciami, a preto mi prepáčte, že tieto emócie možno v úvode môjho vystúpenia zaznejú tiež, pretože rozprávali zo zúfalstva. Jedna zo žien, ktorá má navštívila, hovorila o tom, že musela v nedeľu variť žihľavu, lebo jej na nič iné z dôchodku nezostáva. Príbeh so žihľavou v hrnci sa mi spojil s jednou petržalskou reportážou, ktorú minulú zimu odvysielala televízia Markíza. Koncom januára tam v kanáli zamrzol starý muž, bezdomovec. Moderátor Daniel Tribuľa vtedy povedal, že paradoxne by nebol musel zamrznúť, keby bol vošiel do kanála o pár metrov ďalej, kde boli trubičky s teplou vodou. Čoho obrazom sú prípady takéhoto sociálneho poníženia? Pán minister, dobre viem, že sa môžete právom ohradiť, že nie ste zodpovedný za to, či má žena dať čo do hrnca alebo či má človek, ktorý spadol na sociálne dno, kde prespať, nie ste osobne zodpovedný za cudzie životy. Ale kto je za to zodpovedný? Spomínaní jednotlivci, ktorí reprezentujú armádu chudobných, alebo my všetci sme za to zodpovední? Vraciame sa ku kolektívnej vine spoločnosti ako takej alebo ku kolektívnej vine vlády, alebo ku kolektívnej vine všetkých a nikoho? Chudoba cti netratí, ale štátu na cti nepridáva. Vládny návrh zákona o zvýšení dôchodkov v roku 2003 a o zmene a doplnení niektorých zákonov v oblasti sociálneho zabezpečenia je napriek 5-percentnému zvýšeniu v podstate nehumánny. Vysvetlím prečo to tak je. Úroveň starobných dôchodkov poklesne vzhľadom na rast životných nákladov. Priemerná inflácia v roku 2003 sa bude pohybovať v intervale so stredovou hodnotou 8,8 %. Jednoducho sa tomu hovorí žobračenka. Starnúceho človeka ste premenili na súčet zvýšenia cien plynu, vody a DPH, akoby nemal žiadne kultúrne potreby, akoby si už nikdy nepotreboval kúpiť knižku, o nejakom poznávacom zájazde ani nehovoriac, akoby staroba nemala duchovný zmysel. Vládna filozofia liberalizmu odstraňuje zo svojich záujmov školstvo, vedu, kultúru a s nimi postupne aj národ, hodnoty a vyššie morálne dobro. Prosperita je už len intersubjektívnou zhodou finančne dobre zabezpečenej skupiny ľudí rovnako zmýšľajúcich vo svoj prospech. Vládny návrh zákona si naťahuje humánne rukavičky, ale vo svojej podstate sa riadi odľudšteným heslom: Rýchlejšie, tvrdšie, neúprosnejšie. Vážení vládni činitelia, kde zostala kvalita života alebo už je kvalita života len utopickou hodnotou z čias Saint-Simona alebo Thomasa Mora alebo už len obrazom starenky z noviel slovenskej spisovateľky Timravy, starenky, ktorá hrabličkami hrabká, ale nehrabe, nenahrabká nič. Dokopy 1,2 mil. dôchodcov a starých ľudí sa ocitlo v sociálnom treste za to, že celý život poctivo pracovali. Rodičia a prarodičia si hovoria: „Musíme prežiť, aby sa mali lepšie naše deti, na našich životoch už nezáleží.“ Na čích životoch záleží tejto vláde? Niekedy jej záleží viac na cudzích životoch ako na životoch Slovákov. Vstupom do Európskej únie sa otvárajú možnosti cestovania za prácou pre mladých. Naplní sa staré porekadlo – A čo mladé, zutekalo, a čo staré, nevládalo. Ekonomická prosperita štátu pokrivkáva na obidve nohy a spolu s ňou sa vlečie aj sociálne zabezpečenie občanov. Čoraz viac sa ocitáme v osídlach cudzích ekonomických záujmov. Dovoľte mi preto vysloviť obavu, ktorá je asi takáto. Obávam sa, že štáty pozbavené vlády nad vlastnou ekonomikou a sociálnou situáciou vnútri štátu postupne prestanú byť dôležité aj ako politické subjekty. Dejiny sa vracajú na miesto činu. Verím, že nasledujúca vláda, ktorej bude HZDS súčasťou, uvedie veci na pravú mieru. V súvislostiach povedaného sa preto pripájam k stanovisku Konfederácie odborových zväzov, ktorá nedospela k dohode s Radou hospodárskej a sociálnej dohody, a jednoznačne by som podporila návrh na zvýšenie dôchodkov o 10 %. Stotožňujem sa aj so stanoviskom Jednoty dôchodcov na Slovensku, ktorí sa po výpočte svojich bied, toto stanovisko ste všetci obdržali, pýtajú, kedy sa skončia útoky na ľudí, ktoré ich postupne degradujú a potláčajú...